b'\n_START_ARTICLE_\nFilodemos\n_START_PARAGRAPH_\nFilodemos Gadaralainen (m.kreik. \xce\xa6\xce\xb9\xce\xbb\xcf\x8c\xce\xb4\xce\xb7\xce\xbc\xce\xbf\xcf\x82; n. 110 eaa., Gadara \xe2\x80\x93 n. 40/35 eaa., Herculaneum) oli antiikin kreikkalainen epikurolainen filosofi ja runoilija.\n_START_SECTION_\nEl\xc3\xa4m\xc3\xa4\n_START_PARAGRAPH_\nFilodemos opiskeli Zenon Sidonlaisen, epikurolaisen koulun johtajan, kanssa Epikuroksen puutarhassa Ateenan ulkopuolella ennen asettumistaan Roomaan noin vuonna 80 eaa. H\xc3\xa4n oli Zenonin seuraaja, mutta omaper\xc3\xa4inen ajattelija erityisesti estetiikan alueella, jolla epikurolaiset eiv\xc3\xa4t olleet perinteisesti juurikaan toimineet. Filodemos oli Lucius Calpurnius Piso Caesoninuksen yst\xc3\xa4v\xc3\xa4, ja Cicero kytki t\xc3\xa4m\xc3\xa4n Pison paheelliseen el\xc3\xa4m\xc3\xa4\xc3\xa4n vaikka ylistikin sek\xc3\xa4 t\xc3\xa4m\xc3\xa4n filosofiaa ett\xc3\xa4 t\xc3\xa4m\xc3\xa4n runojen eleganssia (elegans lascivia). Filodemos oli Vergiliuksen opettaja ja vaikutti Horatiuksen teokseen Ars Poetica. Kreikkalainen antologia sis\xc3\xa4lt\xc3\xa4\xc3\xa4 34 h\xc3\xa4nen kirjoittamaansa epigrammia.\n_START_SECTION_\nFilodemos ja Papyrusten huvila\n_START_PARAGRAPH_\nPison Papyrusten huvilassa Herculaneumissa oli ilmeisesti suuri kirjasto, joka koostui suurelta osin epikurolaisista teksteist\xc3\xa4. Monista kirjoituksista oli kirjastossa useampi kuin yksi kappale, mik\xc3\xa4 saattaa viitata siihen, ett\xc3\xa4 t\xc3\xa4m\xc3\xa4 osa Pison kirjastoa oli Filodemoksen oma. Kirjasto hautautui Vesuviuksen purkauksessa vuonna 79, mutta papyrukset ovat s\xc3\xa4ilyneet osittain vaikkakin hiiltynein\xc3\xa4. 1700-luvulla rakennuksen kaivauksissa l\xc3\xb6ydettiin suuri m\xc3\xa4\xc3\xa4r\xc3\xa4 papyrusk\xc3\xa4\xc3\xa4r\xc3\xb6j\xc3\xa4. Ne tunnetaan nimell\xc3\xa4 Herculaneumin papyrukset. Ne sis\xc3\xa4lsiv\xc3\xa4t 36 Filodemoksen nimiin laitettua tutkielmaa, jotka k\xc3\xa4sitteliv\xc3\xa4t muun muassa musiikkia, retoriikkaa, etiikkaa, merkkej\xc3\xa4, hyveit\xc3\xa4 ja paheita, hyv\xc3\xa4\xc3\xa4 kuningasta, sek\xc3\xa4 puolustivat epikurolaista filosofiaa stoalaisten ja peripateetikkojen n\xc3\xa4kemyksi\xc3\xa4 vastaan. Ensimm\xc3\xa4iset Herculaneumista l\xc3\xb6ydetyt Filodemoksen kirjoitusten katkelmat julkaistiin vuonna 1824._NEWLINE_Aiemmin papyrukset tuhoutuivat samalla kun niit\xc3\xa4 avattiin ja luettiin, mutta niiss\xc3\xa4 olevia kirjoituksia saatiin kirjoitettua yl\xc3\xb6s k\xc3\xa4sin. Nykyisin tutkijat k\xc3\xa4ytt\xc3\xa4v\xc3\xa4t n\xc3\xa4iden k\xc3\xa4sin kirjoitettujen kopioiden lis\xc3\xa4ksi infrapunateknologiaa sek\xc3\xa4 erilaisia valokuvaustekniikoita papyruksissa olevien kirjoitusten saamiseksi esiin ja tallentamiseksi. Varsinaisia papyrusrullia s\xc3\xa4ilytet\xc3\xa4\xc3\xa4n kansalliskirjastossa Napolissa._NEWLINE_Filodemoksen mukaan on nimetty kansainv\xc3\xa4linen Philodemus Project -tutkimusprojekti, joka pyrkii rekonstruoimaan Filodemoksen teoksia papyruksista. Oxfordin yliopisto toimittaa, k\xc3\xa4\xc3\xa4nt\xc3\xa4\xc3\xa4 ja julkaisee projektin l\xc3\xb6yt\xc3\xa4mi\xc3\xa4 tekstej\xc3\xa4._NEWLINE_Osasta papyruksia on tunnistettu mahdollisesti Filodemoksen omaa k\xc3\xa4sialaa.'